SUPER จ่อ COD โซลาร์ฟาร์ม 550MW มั่นใจดันผลงานปี 63-64 นิวไฮ
SUPER จ่อ COD โซลาร์ฟาร์ม 550MW มั่นใจดันผลงานปี 63-64 นิวไฮ
17 พ.ย. 2563

นายจอมทรัพย์ โลจายะ ประธานคณะกรรมการ บริษัท ซุปเปอร์ เอนเนอร์ยี คอร์เปอเรชั่น จำกัด(มหาชน) หรือ SUPER  เปิดเผยว่า บริษัทฯคาดว่าจะเติบโตได้อย่างต่อเนื่อง โดยผลการดำเนินงานมีโอกาสทำสถิติสูงสุดใหม่ต่อเนื่องในปีนี้ และปีหน้า เนื่องจากจากการรับรู้รายได้จากการขายไฟเข้าระบบเชิงพาณิชย์ทั้งจากโรงไฟฟ้าเดิม และโรงไฟฟ้าใหม่  รวมถึงโรงไฟฟ้าพลังงานแสงอาทิตย์ในประเทศเวียดนามอีก 3โครงการ มีขนาดกำลังการผลิตรวม 550 เมกะวัตต์ โดยจะทยอย COD ภายในเดือนธันวาคม 2563 ตามแผนที่วางไว้
นอกจากนี้ยังมีการทยอยรับรู้จากโครงการโรงไฟฟ้าพลังงานความร้อนจากขยะเพิ่มเติม ขณะที่โครงการโรงไฟฟ้าพลังงานลม (วินด์ฟาร์ม) ขนาดกำลังการผลิตติดตั้ง 171 เมกะวัตต์ และ 250 เมกะวัตต์ อยู่ระหว่างการเร่งก่อสร้างคาดว่าจะทยอย COD ได้ภายในปี2564  รวมทั้งการควบคุมประสิทธิการบริหารต้นทุนให้ดีขึ้น
“แม้สถานการณ์ภาพรวมเศรษฐกิจจะชะลอตัว แต่เรายังเชื่อว่าทิศทางไตรมาส 4/2563 นี้ น่าจะเติบโตได้อย่างโดดเด่น และดีต่อเนื่องในปีหน้าเนื่องจากจะมีการทยอย CODโครงการโรงไฟฟ้าพลังงานแสงอาทิตย์ในประเทศเวียดนามอีก 3โครงการ มีขนาดกำลังการผลิตรวม 550 เมกะวัตต์ เข้ามาช่วงปลายปี รวมทั้งรับรู้โครงการ Sinenergy Ninh Thuan ในเวียดนาม ขนาดกำลังผลิต 50 เมกะวัตต์เพิ่ม ที่ได้มีการโอนหุ้นเสร็จสิ้น และรายได้จากโครงการโรงไฟฟ้ าพลังงานความร้อนจากขยะสนับสนุนเพิ่ม ซึ่งผลการดำเนินงานในงวด 9 เดือนของปี 2563 บริษัทฯมีรายได้รวมอยู่ที่ 4,927.65 ล้านบาท กำไรส่วนที่เป็นของบริษัทใหญ่อยู่ที่ 1,355.56  ล้านบาท” นายจอมทรัพย์ กล่าว
นายจอมทรัพย์ กล่าวทิ้งท้ายว่า คาดว่ารายได้ปีนี้จะเติบโตประมาณ 15 -20% เนื่องจากมีกำลังการผลิตกระแสไฟฟ้าเพิ่มถึง 1,200 – 1300 เมกะวัตต์ ขณะที่มีแผนจะเข้าลงทุนในต่างประเทศเพิ่มเติมอีก 2-3 โครงการ